— Франция бизнесмендары менән осрашып, республикала инвестицион климаттың үҙгәреүе хаҡында һөйләштек. Был, иң элек, республика бизнесына инеү буйынса күп кенә процедураларҙы мөмкин тиклем ябайлаштырыуыбыҙға бәйле. Был – яҡшы. Шулай ҙа һәр төрлө хәлдә бизнесты башлау ҡыйын ғына түгел, ҡайһы саҡта оҙаҡ ваҡыт талап ителә. Был ваҡытты кәметеү өсөн Башҡортостан Республикаһын үҫтереү корпорацияһын ойошторҙоҡ. Ул “берҙәм тәҙрә” принцибы буйынса Рәсәй Федерацияһынан һәм сит илдәрҙән бизнесмендарҙың инвестиция проекттарын эшкә йәлеп итеүҙә һәм үҫтереүҙә оҙата барасаҡ. Бөгөн ойоштороу эштәре бара, беҙ ошо корпорацияның генераль директорын тәғәйенләйбеҙ. Уставтар билдәләнде һәм яҡын арала был структура эшен башлаясаҡ. Бизнес һәм инвесторҙар ҡурҡыусан. Улар махсус шарттар түгел, әммә бизнесты ойошторғанда башланғыс этаптағы сығымдарҙы кәметеүгә булышлыҡ иткән шарттар булдырыуҙы талап итә. Әлбиттә, был йәһәттән үҫеш корпорацияһы ярҙам итергә тейеш. Бынан тыш, беҙ республика һалымдарын түбәнәйтеү, ер эштәрен ойоштороуҙы еңеләйтеү, инвесторҙарҙың йыш ҡына ҙур ҡаршылыҡтар ҡорған төрлө структуралар менән аралашыуын кәметеү йәһәтенән әлегәсә булмаған сараларҙы тормошҡа ашырабыҙ.